ΝΟΜΟΣ ΠΟΥ ΤΡΟΠΟΠΟΙΕΙ ΤΟΥΣ ΠΕΡΙ ΑΠΟΝΟΜΗΣ ΤΗΣ

ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥΣ ΤΟΥ 1964 ΕΩΣ 2015

|  |  |
| --- | --- |
| Προοίμιο.33 του 1964 35 του 1975 72 του 1977 59 του 1981 3 του 1987 158 του 1988 109 του 1991132(Ι) του 2015. | ΕΠΕΙΔΗ, με βάση τις διατάξεις των περί Απονομής της Δικαιοσύνης (Ποικίλαι Διατάξεις) Νόμων του 1964 έως 2015, οι οποίοι θεσπίσθηκαν δυνάμει του δικαίου της ανάγκης, η προβλεπόμενη από το Σύνταγμα δικαιοδοσία του Ανωτάτου Συνταγματικού Δικαστηρίου και του Ανωτάτου Δικαστηρίου έχει μεταβιβασθεί στο υπό του ως άνω Νόμου ιδρυθέν Ανώτατο Δικαστήριο,ΚΑΙ ΕΠΕΙΔΗ, η αποκλειστική δικαιοδοσία του Ανωτάτου Δικαστηρίου, η οποία προβλέπεται στους περί Απονομής της Δικαιοσύνης (Ποικίλαι Διατάξεις) Νόμους του 1964 έως 2015, έχει προϊόντος του χρόνου δυσχεράνει το έργο του δικαστηρίου αυτού και δεν έχει συμβάλει στην ταχεία απονομή της δικαιοσύνης,ΚΑΙ ΕΠΕΙΔΗ, κρίνεται αναγκαία η λήψη μέτρων για την ταχεία απονομή της δικαιοσύνης, εν γένει, και την ομαλή και απρόσκοπτη λειτουργία της ασκούμενης από το υφιστάμενο Ανώτατο Δικαστήριο δευτεροβάθμιας δικαιοδοσίας, με τον διαχωρισμό της δικαιοδοσίας αυτού, ΚΑΙ ΕΠΕΙΔΗ, εξακολουθούν να υφίστανται τα γεγονότα που δεν επιτρέπουν τη λειτουργία του Ανωτάτου Συνταγματικού Δικαστηρίου και του Ανωτάτου Δικαστηρίου σύμφωνα με τις διατάξεις του Συντάγματος και, κατά συνέπεια, κάθε νομοθετική ρύθμιση που αποκλίνει από τις συνταγματικές διατάξεις για τα εν λόγω δικαστήρια εξακολουθεί να δικαιολογείται από το δίκαιο της ανάγκης, ΚΑΙ ΕΠΕΙΔΗ, η συγχώνευση των δύο ανώτατων δικαιοδοτικών οργάνων του Συντάγματος στο καθιδρυθέν υπό των περί Απονομής της Δικαιοσύνης (Ποικίλαι Διατάξεις) Νόμων του 1964 έως 2015 Ανώτατο Δικαστήριο έχει ως αποτέλεσμα τη συγκέντρωση μεγάλου εύρους δικαιοδοσίας, αρμοδιοτήτων και ευθυνών στο δικαστήριο αυτό, ΚΑΙ ΕΠΕΙΔΗ, κανένα δικαστικό όργανο, ανεξαρτήτως του υψηλού επιπέδου ανεξαρτησίας του, δεν πρέπει να συγκεντρώνει τέτοιο εύρος δικαιοδοσίας, αρμοδιοτήτων και ευθυνών, όπως επισημαίνεται και από την Ευρωπαϊκή Επιτροπή για τη Δημοκρατία μέσω του Νόμου (καλούμενη «Επιτροπή Βενετίας»),ΚΑΙ ΕΠΕΙΔΗ, η λειτουργία Ανωτάτου Συνταγματικού Δικαστηρίου και Ανωτάτου Δικαστηρίου χρήζει παράλληλα υποστήριξης με ρυθμίσεις που να διασφαλίζουν πραγματικά αποτελεσματική απονομή της δικαιοσύνης και εξειδίκευση στη διεκπεραίωση των δικαστικών υποθέσεων, αλλά και να ανταποκρίνονται στις απαιτήσεις ενός σύγχρονου κράτους δικαίου,ΚΑΙ ΕΠΕΙΔΗ, η δημιουργία συνταγματικού δικαστηρίου ως ξεχωριστού θεσμικού οργάνου τείνει να διευκολύνει την προώθηση και την ασφάλεια του κράτους δικαίου κατά την εφαρμογή αυτού σε μια δεδομένη χώρα, κάτι που επισημαίνεται από την Επιτροπή Βενετίας,ΚΑΙ ΕΠΕΙΔΗ, για τους πιο πάνω λόγους, είναι αναγκαίο όπως καθιδρυθεί Εφετείο ως δευτεροβάθμιο δικαστήριο,ΚΑΙ ΕΠΕΙΔΗ, είναι αναγκαίο όπως προβλεφθεί τρίτος βαθμός δικαιοδοσίας για ορισμένες περιπτώσεις, ώστε να εξασφαλίζεται ενιαία η ορθή ερμηνεία των νόμων, η συνοχή και εξέλιξη της νομολογίας και, επομένως, η ασφάλεια δικαίου,ΚΑΙ ΕΠΕΙΔΗ, επιπροσθέτως, απαιτείται η διασφάλιση του αναγκαίου αλληλοέλεγχου στην ανώτατη βαθμίδα της δομής της δικαιοσύνης, ήτοι μεταξύ των δικαστών του Ανωτάτου Συνταγματικού Δικαστηρίου και του Ανωτάτου Δικαστηρίου, δυνάμει των διατάξεων των Άρθρων 133.8 και 153.8 του Συντάγματος, ΚΑΙ ΕΠΕΙΔΗ, οι ως άνω σκοποί δικαιολογούν την επίκληση του δικαίου της ανάγκης, καθότι στοχεύουν στη διάσωση και εύρυθμη λειτουργία της δικαιοσύνης ως βασικής και ουσιώδους λειτουργίας του κράτους, ΚΑΙ ΕΠΕΙΔΗ, για σκοπούς, πέραν της διαφάνειας, της βέλτιστης επίτευξης του σκοπού του Ανωτάτου Δικαστικού Συμβουλίου, επιβάλλεται όπως διευρυνθεί η σύνθεσή του κατά τρόπο ώστε, χωρίς να επηρεαστεί η αυτονομία του, να διευρύνεται η αντίληψη των μελών του ως προς την επιλογή των καταλληλότερων για διορισμό ως δικαστών προσώπων και, ως εκ τούτου, να ενισχύεται η δημοκρατική νομιμοποίηση του Συμβουλίου και των αποφάσεών του,ΚΑΙ ΕΠΕΙΔΗ, η ανάγκη διεύρυνσης της σύνθεσης του Ανωτάτου Δικαστικού Συμβουλίου διαπιστώθηκε από την Ομάδα Κρατών ενάντια στη Διαφθορά του Συμβουλίου της Ευρώπης (Επιτροπή GRECO), η οποία στην Έκθεση Αξιολόγησης της Κυπριακής Δημοκρατίας που εξέδωσε στο πλαίσιο του Τέταρτου Κύκλου Αξιολόγησης περιέλαβε αναφορά στη σημαντικότητα της διεύρυνσης της σύνθεσης του Ανωτάτου Δικαστικού Συμβουλίου,ΚΑΙ ΕΠΕΙΔΗ, ανάλογες αναφορές στην ανάγκη διεύρυνσης της σύνθεσης των δικαστικών συμβουλίων γίνονται και από άλλα διεθνή όργανα, περιλαμβανομένων της Επιτροπής Βενετίας και του Συμβουλευτικού Συμβουλίου των Ευρωπαίων Δικαστών, Για όλους αυτούς τους λόγους, η Βουλή των Αντιπροσώπων ψηφίζει ως ακολούθως: |
| Συνοπτικόςτίτλος.33 του 1964 35 του 1975 72 του 1977 59 του 1981 3 του 1987 158 του 1988 109 του 1991132(Ι) του 2015. | 1. Ο παρών Νόμος θα αναφέρεται ως ο περί Απονομής της Δικαιοσύνης (Ποικίλαι Διατάξεις) (Τροποποιητικός) Νόμος του 2022 και θα διαβάζεται μαζί με τους περί Απονομής της Δικαιοσύνης (Ποικίλαι Διατάξεις) Νόμους του 1964 έως 2015 (που στο εξής θα αναφέρονται ως «ο βασικός νόμος») και ο βασικός νόμος και ο παρών Νόμος θα αναφέρονται μαζί ως οι περί Απονομής της Δικαιοσύνης (Ποικίλαι Διατάξεις) Νόμοι του 1964 έως 2022. |
| Τροποποίηση του βασικού νόμου. | 2. Ο βασικός νόμος τροποποιείται με τη διαγραφή της φράσης «(High Court)», όπου αυτή απαντά. |
| Τροποποίηση του άρθρου 2 του βασικού νόμου. | 3. Το άρθρο 2 του βασικού νόμου τροποποιείται ως ακολούθως: |
|  | (α) | Με την προσθήκη, στην κατάλληλη αλφαβητική σειρά, των ακόλουθων νέων όρων και των ορισμών τους: |
|   |  | «“Διοικητικό Δικαστήριο” σημαίνει δικαστήριο που ασκεί την προβλεπόμενη στο Άρθρο 146 του Συντάγματος πρωτοβάθμια δικαιοδοσία και περιλαμβάνει οποιονδήποτε δικαστή αυτού· |
|  |  | “Εφετείο” σημαίνει το διά του άρθρου 3Α καθιδρυόμενο δικαστήριο·»· |
|  | (β) | με την αντικατάσταση του ορισμού του όρου «Ανώτατον Δικαστήριον», με τον ακόλουθο ορισμό:«“Ανώτατον Δικαστήριον” σημαίνει, για τους σκοπούς του εδαφίου (1) του άρθρου 3 και της παραγράφου (α) του εδαφίου (3) του άρθρου 9, το διά του Άρθρου 153 του Συντάγματος καθιδρυθέν Ανώτατο Δικαστήριο·»· |
|  | (γ) | με την προσθήκη στον ορισμό του όρου «Δικαστήριον», αμέσως μετά τις λέξεις «Ανώτατον Δικαστήριον» (δεύτερη γραμμή) και πριν από το σημείο της άνω τελείας, της φράσης «ως αυτό λειτουργεί ως και αμέσως πριν από την 1η Ιανουαρίου 2023»· και |
|  | (δ) | με τη διαγραφή του όρου «Δικαστής» και του ορισμού του.  |
| Τροποποίηση του άρθρου 3 του βασικού νόμου. | 4. Το άρθρο 3 του βασικού νόμου τροποποιείται ως ακολούθως: |
|  | (α) | Με την προσθήκη, αμέσως μετά το εδάφιο (7) αυτού, του ακόλουθου νέου εδαφίου: |
|  |  | «(8) | (α) | Από την 1η Ιανουαρίου 2023 το Δικαστήριο λειτουργεί ως Ανώτατο Συνταγματικό Δικαστήριο και ως Ανώτατο Δικαστήριο, έκαστο εκ των οποίων ασκεί δικαιοδοσία κατά τα προβλεπόμενα στο άρθρο 9. |
|  |  |  | (β) | Το προβλεπόμενο στην παράγραφο (α) Ανώτατο Συνταγματικό Δικαστήριο συγκροτείται από εννέα (9) Δικαστές, ένας (1) εκ των οποίων ασκεί καθήκοντα Προέδρου. |
|  |  |  | (γ) | Το προβλεπόμενο στην παράγραφο (α) Ανώτατο Δικαστήριο συγκροτείται από αριθμό Δικαστών, ο οποίος δεν υπερβαίνει τους επτά (7), ένας (1) εκ των οποίων ασκεί καθήκοντα Προέδρου. |
|  |  |  | (δ) | Κάθε Δικαστής του Δικαστηρίου ο οποίος αμέσως πριν από την 1η Ιανουαρίου 2023 κατέχει θέση μέλους του Δικαστηρίου (εφεξής «ο υφιστάμενος Δικαστής»), καθίσταται από την εν λόγω ημερομηνία μέλος είτε του Ανωτάτου Συνταγματικού Δικαστηρίου είτε του Ανωτάτου Δικαστηρίου, ανάλογα με την επιλογή του, την οποία εκφράζει στον Πρόεδρο της Δημοκρατίας πριν από την εν λόγω ημερομηνία, και συνεχίζει να κατέχει τη θέση αυτού υπό τους ίδιους όρους υπηρεσίας ως και πριν από την ημερομηνία αυτή: |
|  |  |  |  |  Νοείται ότι, σε περίπτωση που, βάσει των προαναφερόμενων επιλογών των υφιστάμενων Δικαστών, ο αριθμός των Δικαστών του Ανωτάτου Συνταγματικού Δικαστηρίου ή/και του Ανωτάτου Δικαστηρίου υπερβαίνει τον προβλεπόμενος στις παραγράφους (α) και (β), ο Πρόεδρος της Δημοκρατίας αποφασίζει, πριν από την 1η Ιανουαρίου 2023, ποιοι υφιστάμενοι Δικαστές καθίστανται μέλη του Ανωτάτου Συνταγματικού Δικαστηρίου και ποιοι υφιστάμενοι Δικαστές καθίστανται μέλη του Ανωτάτου Δικαστηρίου, ακολουθώντας κατά προτεραιότητα την επιλογή του αρχαιότερου Δικαστή, στη συνέχεια του Δικαστή ο οποίος έπεται σε αρχαιότητα του πρώτου και ούτω καθεξής. |
|  |  |  | (ε) | Με την επιφύλαξη των διατάξεων της παραγράφου (δ), πριν από την 1η Ιανουαρίου 2023, ο Πρόεδρος της Δημοκρατίας διορίζει- |
|  |  |  |  | (i) | τον Πρόεδρο και τους λοιπούς Δικαστές του Ανωτάτου Συνταγματικού Δικαστηρίου· και |
|  |  |  |  | (ii) | τον Πρόεδρο και τους λοιπούς Δικαστές του Ανωτάτου Δικαστηρίου: |
|  |  |  |  |  Νοείται ότι, ο Πρόεδρος της Δημοκρατίας διορίζει τον υφιστάμενο Δικαστή, ο οποίος κατέχει τη θέση του Προέδρου του Δικαστηρίου αμέσως πριν από την 1η Ιανουαρίου 2023, ως Πρόεδρο του Ανωτάτου Συνταγματικού Δικαστηρίου ή του Ανωτάτου Δικαστηρίου, ανάλογα με την επιλογή του εν λόγω υφιστάμενου Δικαστή: |
|  |  |  |  |  Νοείται περαιτέρω ότι, κάθε διοριζόμενος Δικαστής του Ανωτάτου Συνταγματικού Δικαστηρίου ή του Ανωτάτου Δικαστηρίου υπηρετεί υπό τους ίδιους όρους υπηρεσίας και με την ίδια μισθοδοσία ως οι υφιστάμενοι Δικαστές. |
|  |  |  | (στ) | Σε περίπτωση χηρείας της θέσης ή προσωρινής ανικανότητας ή απουσίας του Πρόεδρου του Ανωτάτου Συνταγματικού Δικαστηρίου ή του Προέδρου του Ανωτάτου Δικαστηρίου, ο Πρόεδρος της Δημοκρατίας ορίζει, ανάλογα με την περίπτωση, μόνιμα ή προσωρινά, αντίστοιχα, τον Πρόεδρο του κατά περίπτωση δικαστηρίου εκ των μελών αυτού του δικαστηρίου. |
|  |  |  | (ζ) | Εκτός εάν προνοείται διαφορετικά στον παρόντα Νόμο, οι Δικαστές του Ανωτάτου Συνταγματικού Δικαστηρίου και του Ανωτάτου Δικαστηρίου είναι από κάθε άποψη ισότιμοι και προσφωνούνται κατά τον συνήθη τρόπο προσφώνησης Δικαστών του Δικαστηρίου. |
|  |  |  | (η) | Ο Πρόεδρος του Ανωτάτου Συνταγματικού Δικαστηρίου δικαιούται προβάδισμα έναντι των λοιπών Δικαστών του Ανωτάτου Συνταγματικού Δικαστηρίου και ο Πρόεδρος του Ανωτάτου Δικαστηρίου δικαιούται προβάδισμα έναντι των λοιπών Δικαστών του Ανωτάτου Δικαστηρίου: |
|  |  |  |  |  Νοείται ότι, έκαστος εκ των Προέδρων εκπροσωπεί το Δικαστήριο ενώπιον οποιασδήποτε αρχής για τα θέματα της αρμοδιότητάς του. |
|  |  |  | (θ) | (i) | Το προβάδισμα μεταξύ Δικαστών του Ανωτάτου Συνταγματικού Δικαστηρίου, μεταξύ των Δικαστών του Ανωτάτου Δικαστηρίου και μεταξύ των Δικαστών αμφοτέρων των Δικαστηρίων εξαρτάται από το μεταξύ αυτών των Δικαστών προβάδισμα σε αρχαιότητα. |
|  |  |  |  | (ii) | Για τους σκοπούς της υποπαραγράφου (i), η αρχαιότητα καθορίζεται ως ακολούθως: |
|  |  |  |  |  | (αα) | Η αρχαιότητα των Δικαστών οι οποίοι καθίστανται μέλη του Ανωτάτου Συνταγματικού Δικαστηρίου ή του Ανωτάτου Δικαστηρίου, όπως προβλέπεται στην παράγραφο (δ), προσδιορίζεται βάσει της ημερομηνίας δημοσίευσης του διορισμού τους ως Δικαστών του Δικαστηρίου στην Επίσημη Εφημερίδα της Δημοκρατίας: |
|  |  |  |  |  |  |  Νοείται ότι, σε περίπτωση που η δημοσίευση του διορισμού των αναφερόμενων στην παρούσα υπο-υποπαράγραφο Δικαστών διενεργήθηκε κατά την ίδια ημερομηνία, η αρχαιότητα αυτών προσδιορίζεται με αναφορά στη διάρκεια της υπηρεσίας εκάστου στη δικαστική υπηρεσία της Δημοκρατίας και, σε περίπτωση προσώπων τα οποία ουδεμίαν δικαστική θέση κατείχαν πριν από τον διορισμό τους, η αρχαιότητα αυτών προσδιορίζεται βάσει της προτεραιότητας του εγγράφου του διορισμού τους· και |
|  |  |  |  |  | (ββ) | η αρχαιότητα των Δικαστών που διορίζονται μέλη του Ανωτάτου Δικαστηρίου ή του Ανωτάτου Συνταγματικού Δικαστηρίου χωρίς προηγουμένως να κατέχουν θέση μέλους του Δικαστηρίου προσδιορίζεται βάσει ημερομηνίας της δημοσίευσης στην Επίσημη Εφημερίδα της Δημοκρατίας του διορισμού τους ως Δικαστών του Ανωτάτου Συνταγματικού Δικαστηρίου ή του Ανωτάτου Δικαστηρίου: |
|  |  |  |  |  |  |  Νοείται ότι, σε περίπτωση που η δημοσίευση του διορισμού των αναφερόμενων στην παρούσα υπο-υποπαράγραφο Δικαστών διενεργήθηκε κατά την ίδια ημερομηνία, η αρχαιότητα αυτών προσδιορίζεται με αναφορά στη διάρκεια της υπηρεσίας εκάστου στη δικαστική υπηρεσία της Δημοκρατίας και, σε περίπτωση προσώπων τα οποία ουδεμίαν δικαστική θέση κατείχαν πριν από τον διορισμό τους, η αρχαιότητα αυτών προσδιορίζεται βάσει της προτεραιότητας του εγγράφου διορισμού τους.». |
| Τροποποίηση του βασικού νόμου με την προσθήκη του νέου άρθρου 3Α. | 5. Ο βασικός νόμος τροποποιείται με την προσθήκη, αμέσως μετά το άρθρο 3 αυτού, του ακόλουθου νέου άρθρου: |
|  | «Ίδρυση και λειτουργία Εφετείου.…(Ι) του 2022. | 3Α.-(1) Καθιδρύεται Εφετείο το οποίο ασκεί τη δικαιοδοσία που καθορίζεται στο άρθρο 9 από την ημερομηνία κατά την οποία εκδίδεται η γνωστοποίηση που προβλέπεται στο εδάφιο (2) του άρθρου 22 του περί Απονομής της Δικαιοσύνης (Ποικίλαι Διατάξεις) (Τροποποιητικού) Νόμου του 2022. (2) Έδρα του Εφετείου είναι η πρωτεύουσα της Δημοκρατίας και το Εφετείο συνέρχεται σε κτίριο το οποίο ο Υπουργός Δικαιοσύνης και Δημοσίας Τάξεως παραχωρεί για τον σκοπό αυτό, κατόπιν συνεννόησης με το Ανώτατο Δικαστήριο: |
|  |  |  Νοείται ότι, το Εφετείο δύναται να συνεδριάζει και σε άλλη επαρχία, κατόπιν Γνωστοποίησης του Ανωτάτου Δικαστηρίου που δημοσιεύεται στην Επίσημη Εφημερίδα της Δημοκρατίας, σε κτίριο το οποίο ο Υπουργός Δικαιοσύνης και Δημοσίας Τάξεως παραχωρεί για τον σκοπό αυτό, και σε τέτοια περίπτωση η Δημοκρατία διαιρείται σε δύο (2) επαρχίες: Νοείται περαιτέρω ότι, το Ανώτατο Δικαστήριο δύναται για τον σκοπό αυτό με Διαδικαστικό Κανονισμό να διαφοροποιεί τα όρια των επαρχιών ή να ενοποιεί δύο (2) ή περισσότερες επαρχίες ή να διαιρεί οποιαδήποτε επαρχία για σκοπούς λειτουργίας του Εφετείου: Νοείται έτι περαιτέρω ότι, πριν από την 1η Ιανουαρίου 2023 οι προβλεπόμενες στο παρόν εδάφιο αρμοδιότητες και εξουσίες του Ανωτάτου Δικαστηρίου ασκούνται από το Δικαστήριο. |
|  |  | (3) (α) | Το Εφετείο συγκροτείται από αριθμό Δικαστών που δεν υπερβαίνει τους δεκαέξι (16), οι οποίοι διορίζονται από το προβλεπόμενο στο άρθρο 10 Ανώτατο Δικαστικό Συμβούλιο, το οποίο καθορίζει τον Πρόεδρο του Εφετείου εξ αυτών των Δικαστών. |
|  |  | (β) | Ο Πρόεδρος του Εφετείου δικαιούται προβάδισμα έναντι των λοιπών Δικαστών του Εφετείου και ασκεί διοικητικά καθήκοντα Προέδρου. |
|  |  |  (4) Το Εφετείο δύναται να απαρτίζεται από Τμήματα πολιτικής, ποινικής και αναθεωρητικής δικαιοδοσίας, όπως ήθελε καθοριστεί με Διαδικαστικό Κανονισμό: Νοείται ότι, στην πολιτική δικαιοδοσία περιλαμβάνεται η δικαιοδοσία των δικαστηρίων ειδικής δικαιοδοσίας. |
|  |  |  (5) Ο Πρόεδρος του Εφετείου, με την έγκριση του Ανωτάτου Δικαστηρίου, δύναται να καθορίζει την κατανομή εργασίας σε κάθε Δικαστή και τις συνθέσεις των Τμημάτων, να ορίζει τον Πρόεδρο εκάστου Τμήματος από τους Δικαστές του Εφετείου και να αναθέτει σε κάθε Τμήμα την άσκηση της δευτεροβάθμιας πολιτικής, ποινικής ή αναθεωρητικής δικαιοδοσίας, περιλαμβανομένης της άσκησης της δικαιοδοσίας έκδοσης προνομιακών ενταλμάτων: Νοείται ότι, σε περίπτωση κωλύματος οποιουδήποτε Δικαστή να ασκήσει τα καθήκοντά του, ο Πρόεδρος του Εφετείου δύναται να τον αντικαταστήσει με Δικαστή Τμήματος της ίδιας ή άλλης δικαιοδοσίας του Εφετείου. (6) Ουδείς διορίζεται ως Δικαστής του Εφετείου, εκτός εάν είναι δικηγόρος κατέχων τα νόμιμα προς τούτο προσόντα, με δωδεκαετή τουλάχιστον πείρα στην άσκηση του επαγγέλματος, και υψηλό ηθικό επίπεδο: Νοείται ότι, ο όρος «άσκηση του επαγγέλματος» περιλαμβάνει υπηρεσία στη μόνιμη Δικαστική ή Νομική Υπηρεσία της Δημοκρατίας.  |
|  |  |  (7) Κατά τον διορισμό Δικαστών του Εφετείου λαμβάνονται υπόψη οι ανάγκες του Εφετείου στις δικαιοδοσίες αυτού και το εύρος της γνώσης ή η αποδεδειγμένη εμπειρία των υποψηφίων στον χειρισμό υποθέσεων σε θέματα της δικαιοδοσίας του Εφετείου.  (8) Το Ανώτατο Δικαστήριο δύναται, ανά τακτά χρονικά διαστήματα και ανάλογα με τις ανάγκες του Εφετείου να-  (α) εκδίδει Διαδικαστικό Κανονισμό προς ρύθμιση της διαδικασίας ενώπιον του Εφετείου∙ και  (β) ορίζει τον αριθμό των Δικαστών του Εφετείου ή/και των Τμημάτων αυτού, οι οποίοι δικάζουν συγκεκριμένο θέμα.  (9) Η μισθοδοσία του Προέδρου και των λοιπών Δικαστών του Εφετείου καθορίζεται σε ετήσιο πάγιο βασικό μισθό εκατόν ένδεκα χιλιάδων τετρακοσίων πενήντα ευρώ (€111.450):  Νοείται ότι, στη βασική μισθοδοσία προστίθενται οι εκάστοτε ισχύουσες για τους δημόσιους υπαλλήλους γενικές αυξήσεις μισθών και το εκάστοτε ισχύον τιμαριθμικό επίδομα.  |
|  |  |  (10) Με την επιφύλαξη των διατάξεων του εδαφίου (5), σε περίπτωση προσωρινής ανικανότητας ή απουσίας του Προέδρου ή Δικαστή του Εφετείου να ασκεί τα καθήκοντά του, το Ανώτατο Δικαστικό Συμβούλιο δύναται να διορίσει άλλο μέλος της δικαστικής υπηρεσίας που κατέχει τα υπό του εδαφίου (6) απαιτούμενα προσόντα, για να εκτελεί προσωρινά τα καθήκοντα και να ασκεί τις εξουσίες του Προέδρου ή του Δικαστή του Εφετείου, ανάλογα με την περίπτωση, για το χρονικό διάστημα και υπό τους όρους που καθορίζονται στο έγγραφο διορισμού του. |
|  |  |  (11) Στο Εφετείο υπηρετούν Πρωτοκολλητές και υπάλληλοι, ο αριθμός, οι εξουσίες, τα καθήκοντα και οι ευθύνες των οποίων καθορίζονται από το Ανώτατο Δικαστήριο με την έκδοση Διαδικαστικού Κανονισμού: |
|  |  |  Νοείται ότι, μέχρι την έκδοση του Διαδικαστικού Κανονισμού, τυγχάνουν κατ’ αναλογίαν εφαρμογής οι ρυθμίσεις που ισχύουν για τους αντίστοιχους υπαλλήλους Επαρχιακού Δικαστηρίου: Νοείται περαιτέρω ότι, στο Εφετείο υπηρετούν υπάλληλοι οι οποίοι προέρχονται από το προσωπικό της Δημόσιας Υπηρεσίας.». |
| Τροποποίηση του άρθρου 4 του βασικού νόμου. | 6. Το άρθρο 4 του βασικού νόμου τροποποιείται ως ακολούθως:(α) Με την προσθήκη στο εδάφιο (1) αυτού, αμέσως μετά τη φράση «χηρείας θέσεως Δικαστού» (πρώτη γραμμή), της φράσης «του Ανωτάτου Συνταγματικού Δικαστηρίου ή του Ανωτάτου Δικαστηρίου,»·(β) με την προσθήκη στο εδάφιο (2) αυτού, αμέσως μετά τη φράση «Η θέσις Δικαστού» (πρώτη γραμμή), της φράσης «του Ανωτάτου Συνταγματικού Δικαστηρίου ή του Ανωτάτου Δικαστηρίου»·(γ) με την αντικατάσταση στο εδάφιο (3) αυτού της φράσης «δυνάμει του εδαφίου (3) του άρθρου 3» (δεύτερη και τρίτη γραμμή) με τη φράση «δυνάμει των διατάξεων των παραγράφων (δ) και (ε) του εδαφίου (8) του άρθρου 3»· και(δ) με την προσθήκη, αμέσως μετά το εδάφιο (3), του ακόλουθου νέου εδαφίου: |
|  | «(4)(α) | Καθιδρύεται Γνωμοδοτικό Δικαστικό Συμβούλιο, το οποίο συμβουλεύει σε διαδικασία διορισμού Δικαστών του Ανωτάτου Συνταγματικού Δικαστηρίου ή του Ανωτάτου Δικαστηρίου τον Πρόεδρο της Δημοκρατίας αναφορικά με την καταλληλότητα των υποψήφιων Δικαστών ή δικηγόρων. |
|  | (β) | Το Γνωμοδοτικό Δικαστικό Συμβούλιο είναι ανεξάρτητο Συμβούλιο το οποίο συγκροτείται ως ακολούθως: |
|  |  (i) Σε περίπτωση που αφορά σε διαδικασία διορισμού μελών του Ανωτάτου Συνταγματικού Δικαστηρίου, από- (αα) τον Πρόεδρο του Ανωτάτου Συνταγματικού Δικαστηρίου ως Πρόεδρο∙ (ββ) τους λοιπούς Δικαστές του ίδιου δικαστηρίου∙  (γγ) τον Γενικό Εισαγγελέα της Δημοκρατίας, χωρίς δικαίωμα ψήφου∙  (δδ) τον Πρόεδρο του Παγκύπριου Δικηγορικού Συλλόγου, χωρίς δικαίωμα ψήφου· και (εε) δύο (2) νομικούς εγνωσμένου κύρους και ανώτατου επαγγελματικού επιπέδου, που κατέχουν τα προσόντα διορισμού μέλους του Ανωτάτου Συνταγματικού Δικαστηρίου, χωρίς δικαίωμα ψήφου, οι οποίοι ορίζονται έπειτα από εισήγηση του Παγκύπριου Δικηγορικού Συλλόγου και με την έγκριση του Ανωτάτου Συνταγματικού Δικαστηρίου· και (ii) σε περίπτωση που αφορά σε διαδικασία διορισμού μελών του Ανωτάτου Δικαστηρίου, από-  (αα) τον Πρόεδρο του Ανωτάτου Δικαστηρίου ως Πρόεδρο∙  (ββ) τους λοιπούς Δικαστές του ίδιου δικαστηρίου∙  (γγ) τον Γενικό Εισαγγελέα της Δημοκρατίας, χωρίς δικαίωμα ψήφου∙ και  (δδ) τον Πρόεδρο του Παγκύπριου Δικηγορικού Συλλόγου, χωρίς δικαίωμα ψήφου:  (εε) δύο (2) νομικούς εγνωσμένου κύρους και ανώτατου επαγγελματικού επιπέδου, που κατέχουν τα προσόντα διορισμού μέλους του Ανωτάτου Δικαστηρίου, χωρίς δικαίωμα ψήφου, οι οποίοι ορίζονται έπειτα από εισήγηση του Παγκύπριου Δικηγορικού Συλλόγου και με την έγκριση του Ανωτάτου Δικαστηρίου· και  Νοείται ότι, σε περίπτωση απουσίας ή προσωρινής ανικανότητας του Προέδρου εκάτερου δικαστηρίου, καθήκοντα Προέδρου του Συμβουλίου ασκεί το αρχαιότερο μέλος του ίδιου δικαστηρίου: |
|  |  Νοείται περαιτέρω ότι, σε περίπτωση απουσίας ή προσωρινής ανικανότητας του Γενικού Εισαγγελέα της Δημοκρατίας, καθήκοντα μέλους του Γνωμοδοτικού Δικαστικού Συμβουλίου ασκεί ο Βοηθός Γενικός Εισαγγελέας της Δημοκρατίας: Νοείται έτι περαιτέρω ότι, σε περίπτωση απουσίας ή προσωρινής ανικανότητας του Προέδρου του Παγκύπριου Δικηγορικού Συλλόγου, καθήκοντα μέλους του Γνωμοδοτικού Δικαστικού Συμβουλίου ασκεί ο Αντιπρόεδρος του Παγκύπριου Δικηγορικού Συλλόγου. (γ) Σε κάθε διαδικασία διορισμού μελών του Ανωτάτου Συνταγματικού Δικαστηρίου ή του Ανωτάτου Δικαστηρίου, απαρτία αποτελούν πέντε (5) μέλη του Γνωμοδοτικού Δικαστικού Συμβουλίου, περιλαμβανομένου του Προέδρου αυτού.(δ)(i) Το Γνωμοδοτικό Δικαστικό Συμβούλιο καταρτίζει κατάλογο με τα πρόσωπα που κρίνονται ως κατάλληλα για διορισμό, ο αριθμός των οποίων είναι τουλάχιστον τριπλάσιος του αριθμού των κενών θέσεων, εάν υπάρχουν κατάλληλοι υποψήφιοι, και συντάσσει εκθέσεις αξιολόγησης για έκαστο εξ αυτών, τις οποίες υποβάλλει, κατά αλφαβητική σειρά, στον Πρόεδρο της Δημοκρατίας.  (ii) Σε κάθε έκθεση αξιολόγησης καταγράφεται η αιτιολογημένη άποψη του Γνωμοδοτικού Δικαστικού Συμβουλίου αναφορικά με την καταλληλότητα ενός εκάστου των υποψηφίων, το περιεχόμενο της οποίας είναι συμβουλευτικό για τον Πρόεδρο της Δημοκρατίας.  (iii) Το Γνωμοδοτικό Δικαστικό Συμβούλιο, κατά τον καταρτισμό του καταλόγου, λαμβάνει υπόψη του την αναγκαιότητα εμπλουτισμού των δικαστηρίων από προσοντούχους δικηγόρους.(ε) Το Γνωμοδοτικό Δικαστικό Συμβούλιο δύναται να εκδίδει κανονισμούς που διέπουν τη λειτουργία αυτού.». |
| Τροποποίηση του άρθρου 5 του βασικού νόμου. | 7. Το άρθρο 5 του βασικού νόμου αντικαθίσταται από το ακόλουθο άρθρο: |
|  | «Προσόντα Δικαστή του Ανωτάτου Συνταγματικού Δικαστηρίου και του Ανωτάτου Δικαστηρίου. | 5.-(1) Ουδείς διορίζεται Δικαστής του Ανωτάτου Συνταγματικού Δικαστηρίου ή του Ανωτάτου Δικαστηρίου, εκτός εάν είναι δικηγόρος κατέχων τα νόμιμα προς τούτο προσόντα, με δωδεκαετή τουλάχιστον άσκηση του επαγγέλματος, ανωτάτου επαγγελματικού και ηθικού επιπέδου: Νοείται ότι, για τους σκοπούς του παρόντος εδαφίου, «άσκηση του επαγγέλματος» περιλαμβάνει υπηρεσία στη μόνιμη Δικαστική ή Νομική Υπηρεσία της Δημοκρατίας. (2) Χωρίς επηρεασμό των διατάξεων του εδαφίου (1), κατά τον διορισμό Δικαστή του Ανωτάτου Συνταγματικού Δικαστηρίου λαμβάνεται υπόψη η ευρεία γνώση σε θέματα συνταγματικού και διοικητικού δικαίου ή/και δικαίου της Ευρωπαϊκής Ένωσης ή/και δικαίου που αφορά στα ανθρώπινα δικαιώματα ή αποδεδειγμένη πείρα στον χειρισμό υποθέσεων που σχετίζονται με τα θέματα αυτά.(3) Χωρίς επηρεασμό των διατάξεων του εδαφίου (1), κατά τον διορισμό Δικαστή του Ανωτάτου Δικαστηρίου λαμβάνεται υπόψη η ευρεία γνώση σε θέματα αστικού ή ποινικού δικαίου ή/και δικαίου της Ευρωπαϊκής Ένωσης ή/και δικαίου που αφορά στα ανθρώπινα δικαιώματα ή αποδεδειγμένη πείρα στον χειρισμό υποθέσεων που σχετίζονται με τα θέματα αυτά.». |
| Τροποποίηση του άρθρου 6 του βασικού νόμου. | 8. Το άρθρο 6 του βασικού νόμου τροποποιείται ως ακολούθως:(α) Με την προσθήκη στον πλαγιότιτλο αυτού, αμέσως μετά τη φράση «Οι Δικασταί» (πρώτη γραμμή), της φράσης «του Ανωτάτου Συνταγματικού Δικαστηρίου, του Ανωτάτου Δικαστηρίου και του Εφετείου»· και (β) με την προσθήκη, αμέσως μετά τη φράση «Οι Δικασταί» (πρώτη γραμμή), της φράσης «του Ανωτάτου Συνταγματικού Δικαστηρίου, του Ανωτάτου Δικαστηρίου και του Εφετείου». |
| Τροποποίηση του άρθρου 7 του βασικού νόμου. | 9. Το άρθρο 7 του βασικού νόμου τροποποιείται ως ακολούθως: |
|  |  | (α) Με την τροποποίηση του εδαφίου (1) αυτού ως ακολούθως:(i) Με την αντικατάσταση από αυτό της φράσης «του Δικαστηρίου» (πρώτη γραμμή), με τη φράση «του Ανωτάτου Συνταγματικού Δικαστηρίου ή του Ανωτάτου Δικαστηρίου, ανάλογα με την περίπτωση»· (ii) με την προσθήκη, αμέσως μετά τη φράση «απουσίας Δικαστού» (δεύτερη γραμμή), της φράσης «του παρέχοντος τη γνωμοδότηση Δικαστηρίου»· και(iii) με την προσθήκη, αμέσως μετά τη φράση «ως Δικαστήν» (έκτη γραμμή), της φράσης «του παρέχοντος τη γνωμοδότηση Δικαστηρίου»· |
|  |  | (β) με την προσθήκη στο εδάφιο (2) αυτού, αμέσως μετά τη φράση «καθήκοντα Δικαστού» (τρίτη γραμμή), της φράσης «του παρέχοντος τη γνωμοδότηση Δικαστηρίου σύμφωνα με το εδάφιο (1)»· και(γ) με την τροποποίηση του εδαφίου (4) αυτού ως ακολούθως:(i) Με την αντικατάσταση από αυτό της φράσης «του Δικαστηρίου» (τρίτη γραμμή), με τη φράση «του Ανωτάτου Συνταγματικού Δικαστηρίου ή του Ανωτάτου Δικαστηρίου»·(ii) με την προσθήκη, αμέσως μετά τη φράση «αποχωρήσαντα Δικαστήν» (τρίτη και τέταρτη γραμμή), της φράσης «του χορηγούντος τις απόψεις Δικαστηρίου»· και(iii) με την προσθήκη, αμέσως μετά τη φράση «καθήκοντα Δικαστού» (δέκατη τέταρτη γραμμή), της φράσης «του χορηγούντος τις απόψεις Δικαστηρίου». |
| Τροποποίηση του άρθρου 8 του βασικού νόμου. | 10. Το άρθρο 8 του βασικού νόμου τροποποιείται ως ακολούθως:(α) Με την προσθήκη στον πλαγιότιτλο αυτού, αμέσως μετά τη λέξη «Δικαστού» (τέταρτη γραμμή), της φράσης «του Ανωτάτου Συνταγματικού Δικαστηρίου ή του Ανωτάτου Δικαστηρίου»· και(β) με την προσθήκη, αμέσως μετά τη λέξη «Δικαστής» (πρώτη γραμμή), της φράσης «του Ανωτάτου Συνταγματικού Δικαστηρίου ή του Ανωτάτου Δικαστηρίου». |
| Τροποποίηση του βασικού νόμου με την προσθήκη του νέου άρθρου 8Α. | 11. Ο βασικός νόμος τροποποιείται με την προσθήκη, αμέσως μετά το άρθρο 8 αυτού, του ακόλουθου νέου άρθρου: |
|  | «Δικαστικοί υπάλληλοι.  | 8Α. Στο Ανώτατο Συνταγματικό Δικαστήριο και στο Ανώτατο Δικαστήριο υπηρετούν πρωτοκολλητές και υπάλληλοι, ο αριθμός, οι εξουσίες, τα καθήκοντα και οι ευθύνες των οποίων καθορίζονται από το Ανώτατο Συνταγματικό Δικαστήριο και το Ανώτατο Δικαστήριο, αντίστοιχα, με την έκδοση Διαδικαστικού Κανονισμού: Νοείται ότι, μέχρι την έκδοση των προβλεπόμενων στο παρόν άρθρο Διαδικαστικών Κανονισμών τυγχάνουν κατ’ αναλογίαν εφαρμογής οι ρυθμίσεις που ισχύουν για τους αντίστοιχους υπαλλήλους Επαρχιακού Δικαστηρίου: Νοείται περαιτέρω ότι, στο Ανώτατο Συνταγματικό Δικαστήριο και στο Ανώτατο Δικαστήριο υπηρετούν υπάλληλοι οι οποίοι προέρχονται από το προσωπικό της Δημόσιας Υπηρεσίας.». |
| Τροποποίηση του άρθρου 9 του βασικού νόμου. | 12. Το άρθρο 9 του βασικού νόμου τροποποιείται ως ακολούθως: |
|  |  | (α) Με την προσθήκη στον πλαγιότιτλο αυτού, αμέσως μετά τη φράση «του Δικαστηρίου» (τρίτη και τέταρτη γραμμή), της φράσης «, του Ανωτάτου Συνταγματικού Δικαστηρίου, του Ανωτάτου Δικαστηρίου και του Εφετείου»·(β) με την αρίθμηση του υφιστάμενου κειμένου αυτού σε εδάφιο (1)·(γ) με την αντικατάσταση στο εδάφιο (1) αυτού ως έχει αριθμηθεί, της φράσης «Το Δικαστήριον κέκτηται» (πρώτη γραμμή), με τη φράση «Με την επιφύλαξη των εδαφίων (2), (3) και (4), το Δικαστήριο κέκτηται»· και |
|  |  | (δ) με την προσθήκη, αμέσως μετά το εδάφιο (1) αυτού ως έχει αριθμηθεί, των ακόλουθων νέων εδαφίων:  |
|  |  |  | «(2) Από την 1η Ιανουαρίου 2023 το Ανώτατο Συνταγματικό Δικαστήριο έχει την ακόλουθη δικαιοδοσία και εξουσία: |
|  |  |  | (α) Την υπό του Ανωτάτου Συνταγματικού Δικαστηρίου ασκούμενη, όπως προβλέπεται από το Σύνταγμα, δικαιοδοσία και εξουσία, εκτός εάν προβλέπεται διαφορετικά στο παρόν εδάφιο· ειδικότερα, σε περίπτωση παραπομπής ζητήματος αντισυνταγματικότητας δυνάμει των διατάξεων του Άρθρου 144 του Συντάγματος, ισχύουν τα ακόλουθα:(i) Η παραπομπή περιλαμβάνει σαφή προσδιορισμό των νομικών θεμάτων επί των οποίων ζητείται η άσκηση της δικαιοδοσίας του Ανωτάτου Συνταγματικού Δικαστηρίου, πλήρη έκθεση των πραγματικών δεδομένων επί των οποίων στηρίζονται τα ερωτήματα, σαφή προσδιορισμό των σχετικών διατάξεων του Συντάγματος και του επίδικου νόμου ή απόφασης και τους λόγους που οδήγησαν το παραπέμψαν το ζήτημα δικαστήριο να θεωρεί ως σκόπιμη την παραπομπή Νοείται ότι, το παραπέμψαν το ζήτημα δικαστήριο δύναται, αφού ακούσει τους ενώπιόν του διαδίκους, να συμπεριλάβει στην απόφασή του για παραπομπή τη δική του αιτιολογημένη γνώμη επί του ζητήματος αντισυνταγματικότητας.(ii) Σε περίπτωση που, κατά την κρίση του Ανωτάτου Συνταγματικού Δικαστηρίου, η παραπομπή δεν πληροί τους όρους τους οποίους αυτή πρέπει να πληροί, σύμφωνα με την υποπαράγραφο (i), το Ανώτατο Συνταγματικό Δικαστήριο δύναται να-(αα) απορρίψει την παραπομπή, εάν αυτή υποβλήθηκε από δικαστήριο άλλο από το Ανώτατο Δικαστήριο, ή(ββ) να αναστείλει την εκδίκαση του παραπεμφθέντος ζητήματος, έως ότου το παραπέμψαν αυτό ζήτημα δικαστήριο αναθεωρήσει την παραπομπή, ώστε αυτή να πληροί τους υποχρεωτικούς όρους της προηγούμενης επιφύλαξης.(iii) Σε περίπτωση που το Ανώτατο Συνταγματικό Δικαστήριο κρίνει ότι δεν δικαιολογείται παραπομπή, η οποία υποβλήθηκε από δικαστήριο άλλο από το Ανώτατο Δικαστήριο, απορρίπτει την παραπομπή, ενημερώνοντας συναφώς το παραπέμψαν το ζήτημα δικαστήριο, και το παραπεμφθέν ζήτημα εκδικάζεται από το παραπέμψαν το ζήτημα δικαστήριο·(β) εκδικάζει, μετά από παραπομπή από το Εφετείο, έφεση κατά απόφασης Διοικητικού Δικαστηρίου επί θεμάτων δημόσιου δικαίου μείζονος δημοσίου συμφέροντος ή γενικής δημόσιας σημασίας ή για σκοπούς συνοχής του δικαίου επί συγκρουόμενων ή αντιφατικών αποφάσεων του Εφετείου: |
|  |  |  |  Νοείται ότι, σε περίπτωση που το Ανώτατο Συνταγματικό Δικαστήριο κρίνει ότι δεν δικαιολογείται τέτοια παραπομπή, απορρίπτει την παραπομπή, ενημερώνοντας συναφώς το Εφετείο, και η έφεση εκδικάζεται από το Εφετείο·  |
|  |  |  | (γ) αποφασίζει, σε τρίτο και τελευταίο βαθμό, βάσει αίτησης η οποία υποβάλλεται κατόπιν άδειας αυτού από τον Γενικό Εισαγγελέα της Δημοκρατίας ή από οποιονδήποτε των διαδίκων και μετά από προηγηθείσα διαδικασία αναθεωρητικής έφεσης, επί νομικών θεμάτων τα οποία προκύπτουν από την απόφαση του Εφετείου και σχετίζονται είτε με αλλαγή πάγιας νομολογίας είτε με την ανάγκη ορθής ερμηνείας πρωτογενούς ή δευτερογενούς ουσιαστικής νομοθετικής διάταξης είτε με μείζον ζήτημα δημοσίου συμφέροντος ή γενικής δημόσιας σημασίας είτε για σκοπούς συνοχής του δικαίου επί συγκρουόμενων ή αντιφατικών αποφάσεων του Εφετείου στην αναθεωρητική του δικαιοδοσία: Νοείται ότι, η αίτηση περιλαμβάνει σαφή προσδιορισμό των νομικών θεμάτων που προκύπτουν από την απόφαση του Εφετείου και πλήρεις λόγους και τα αναγκαία στοιχεία που υποστηρίζουν την αίτηση, προκειμένου το Ανώτατο Συνταγματικό Δικαστήριο να αποφανθεί κατά πόσο θα παραχωρήσει ή όχι άδεια: Νοείται περαιτέρω ότι, η απόφαση του Ανωτάτου Συνταγματικού Δικαστηρίου αντικαθιστά την απόφαση του Εφετείου· |
|  |  |  | (δ) ενεργεί ως ακυρωτικό Δευτεροβάθμιο Δικαστικό Συμβούλιο κατά αποφάσεων του Ανωτάτου Δικαστικού Συμβουλίου.  |
|  |  |  |  (3) Από την 1η Ιανουαρίου 2023 το Ανώτατο Δικαστήριο έχει την ακόλουθη δικαιοδοσία και εξουσία: |
|  |  |  | (α) Την υπό του Ανωτάτου Δικαστηρίου ασκουμένη, όπως προβλέπεται από το Σύνταγμα, δικαιοδοσία και εξουσία, εκτός εάν προβλέπεται διαφορετικά στο παρόν εδάφιο· |
|  |  |  | (β) εκδικάζει, μετά από παραπομπή από το Εφετείο, έφεση κατά απόφασης δικαστηρίου ασκούντος πολιτική ή/και ποινική δικαιοδοσία, περιλαμβανομένων των δικαστηρίων ειδικής δικαιοδοσίας, επί θεμάτων μείζονος δημοσίου συμφέροντος ή γενικής δημόσιας σημασίας ή για σκοπούς συνοχής του δικαίου επί συγκρουόμενων ή αντιφατικών αποφάσεων του Εφετείου:  |
|  |  |  |  Νοείται ότι, σε περίπτωση που το Ανώτατο Δικαστήριο κρίνει ότι δεν δικαιολογείται τέτοια παραπομπή, απορρίπτει την παραπομπή, ενημερώνοντας συναφώς το Εφετείο, και η έφεση εκδικάζεται από το Εφετείο·  |
|  |  |  | (γ) αποφασίζει, σε τρίτο και τελευταίο βαθμό, βάσει αίτησης η οποία υποβάλλεται κατόπιν άδειας αυτού είτε από τον Γενικό Εισαγγελέα της Δημοκρατίας είτε από οποιονδήποτε των διαδίκων και μετά από προηγηθείσα διαδικασία πολιτικής ή ποινικής έφεσης, επί νομικών θεμάτων τα οποία προκύπτουν από την απόφαση του Εφετείου και σχετίζονται είτε με αλλαγή πάγιας νομολογίας είτε με την ανάγκη ορθής ερμηνείας πρωτογενούς ή δευτερογενούς ουσιαστικής νομοθετικής διάταξης είτε με μείζον ζήτημα δημοσίου συμφέροντος ή γενικής δημόσιας σημασίας είτε για σκοπούς συνοχής του δικαίου επί συγκρουόμενων ή αντιφατικών αποφάσεων του Εφετείου στην πολιτική ή ποινική του δικαιοδοσία: Νοείται ότι, η αίτηση περιλαμβάνει σαφή προσδιορισμό των νομικών θεμάτων που προκύπτουν από την απόφαση, τους πλήρεις λόγους και τα αναγκαία στοιχεία που υποστηρίζουν το αίτημα, προκειμένου το Ανώτατο Δικαστήριο να αποφανθεί κατά πόσο θα παραχωρήσει ή όχι άδεια: |
|  |  |  |  Νοείται περαιτέρω ότι, η απόφαση του Ανωτάτου Δικαστηρίου αντικαθιστά την απόφαση του Εφετείου· |
|  |  |  | (δ) αποφασίζει την επανεκδίκαση από το Εφετείο ή πρωτόδικο δικαστήριο ποινικής δικαιοδοσίας, ανάλογα με την περίπτωση, εκδικασθείσας ποινικής υπόθεσης επί της οποίας εκδόθηκε καταδικαστική απόφαση είτε πρωτοβάθμια και τελεσίδικα είτε κατ’ έφεση, ενόψει νέων στοιχείων ή γεγονότων τα οποία, κατά την κρίση του Ανωτάτου Δικαστηρίου, ενδεχομένως να ανατρέπουν εν όλω ή εν μέρει την απόφαση· (ε) επιλαμβάνεται αιτήσεων για εξαίρεση Δικαστών οποιουδήποτε άλλου δικαστηρίου, πλην του Ανωτάτου Συνταγματικού Δικαστηρίου, μετά από απόρριψη αντίστοιχης αίτησης από το κατά περίπτωση δικαστήριο· |
|  |  |  | (στ) εκδίδει Διαδικαστικό Κανονισμό αναφορικά με τη λειτουργία του Εφετείου, σύμφωνα με το άρθρο 3Α. |
|  |  |  | (4) Με την επιφύλαξη των εδαφίων (2) και (3), από την ημερομηνία που προβλέπεται στο εδάφιο (2) του άρθρου 22 του περί Απονομής της Δικαιοσύνης (Ποικίλαι Διατάξεις) (Τροποποιητικού) Νόμου του 2022, το Εφετείο-(α) αποτελεί το δευτεροβάθμιο Δικαστήριο και, εκτός εάν το παρόν άρθρο προβλέπει διαφορετικά, κέκτηται δικαιοδοσία να αποφασίζει επί όλων των εφέσεων κατά αποφάσεων οποιουδήποτε άλλου δικαστηρίου, πλην του Ανωτάτου Συνταγματικού Δικαστηρίου και του Ανωτάτου Δικαστηρίου·(β) έχει δικαιοδοσία να εκδικάζει, σε πρώτο και δεύτερο βαθμό, εντάλματα της φύσεως του habeas corpus, mandamus, prohibition, quo warranto και certiorari.». |
| Τροποποίηση του άρθρου 10 του βασικού νόμου. | 13. Το άρθρο 10 του βασικού νόμου τροποποιείται με την προσθήκη, αμέσως μετά το εδάφιο (4) αυτού, των ακόλουθων νέων εδαφίων: |
|  |  «(5) Από την 1η Ιανουαρίου 2023- |
|  |  | (α) λειτουργεί το Ανώτατο Δικαστικό Συμβούλιο, στην αποκλειστική αρμοδιότητα του οποίου υπάγονται ο διορισμός, η προαγωγή, η μετάθεση, ο τερματισμός της υπηρεσίας, η απόλυση και η πειθαρχική εξουσία επί των Δικαστών του Εφετείου και των δικαστών των πρωτοβάθμιων δικαστηρίων: Νοείται ότι, το Ανώτατο Δικαστικό Συμβούλιο, κατά τον διορισμό ή την πλήρωση οποιασδήποτε θέσης δικαστή, λαμβάνει υπόψη την ανάγκη στελέχωσης των δικαστηρίων από προσοντούχους δικηγόρους: Νοείται περαιτέρω ότι, οι αποφάσεις του Ανωτάτου Δικαστικού Συμβουλίου είναι επαρκώς και δεόντως αιτιολογημένες·(β) το Ανώτατο Δικαστικό Συμβούλιο συγκροτείται από τον Πρόεδρο του Ανωτάτου Δικαστηρίου ως Πρόεδρο του Ανωτάτου Δικαστικού Συμβουλίου και τους λοιπούς Δικαστές του Ανωτάτου Δικαστηρίου ως μέλη αυτού: Νοείται ότι, σε περίπτωση απουσίας ή προσωρινής ανικανότητας ή άλλου κωλύματος του Προέδρου του Ανωτάτου Δικαστηρίου, καθήκοντα Προέδρου του Ανωτάτου Δικαστικού Συμβουλίου ασκεί ο αρχαιότερος Δικαστής του Ανωτάτου Δικαστηρίου∙ (γ) στις συνεδρίες του Ανωτάτου Δικαστικού Συμβουλίου οι οποίες αφορούν διορισμό, προαγωγή ή μετάθεση Δικαστή του Εφετείου ή πρωτοβάθμιου δικαστηρίου δικαιούνται να παρίστανται ως παρατηρητές, χωρίς δικαίωμα ψήφου-(i) ο Γενικός Εισαγγελέας της Δημοκρατίας και, σε περίπτωση απουσίας ή προσωρινής ανικανότητας αυτού, ο Βοηθός Γενικός Εισαγγελέας της Δημοκρατίας∙(ii) ο Πρόεδρος του Παγκύπριου Δικηγορικού Συλλόγου και, σε περίπτωση απουσίας ή προσωρινής ανικανότητας αυτού, ο Αντιπρόεδρος του Παγκύπριου Δικηγορικού Συλλόγου· και(iii) δύο (2) νομικοί εγνωσμένου κύρους και ανώτατου επαγγελματικού επιπέδου, οι οποίοι κατέχουν τα προσόντα διορισμού δικαστή του Ανωτάτου Δικαστηρίου και ορίζονται έπειτα από εισήγηση του Παγκύπριου Δικηγορικού Συλλόγου και με την έγκριση του Ανωτάτου Δικαστηρίου: Νοείται ότι, ο Γενικός Εισαγγελέας της Δημοκρατίας, ο Πρόεδρος του Παγκύπριου Δικηγορικού Συλλόγου και οι δύο (2) νομικοί δεν παρίστανται σε συνεδρία του Ανωτάτου Δικαστικού Συμβουλίου η οποία αφορά μετάθεση ή άσκηση πειθαρχικής εξουσίας επί Δικαστή του Εφετείου ή πρωτοβάθμιου δικαστηρίου· |
|  |  |
|  |  | (δ) το Ανώτατο Δικαστικό Συμβούλιο τελεί σε απαρτία, όταν παρίστανται πέντε (5) μέλη αυτού, περιλαμβανομένου του Προέδρου ή του προεδρεύοντος·(ε) το Ανώτατο Δικαστικό Συμβούλιο λογίζεται προσηκόντως συγκεκροτημένο, και εάν ακόμη χηρεύει οποιαδήποτε θέση μέλους αυτού· |
|  |  | (στ) το Ανώτατο Δικαστικό Συμβούλιο δύναται να εκδίδει κανονισμούς που διέπουν τη λειτουργία αυτούˑ(ζ) κατόπιν ένστασης, η απόφαση του Ανωτάτου Δικαστικού Συμβουλίου ελέγχεται από το Ανώτατο Συνταγματικό Δικαστήριο, το οποίο ενεργεί στην περίπτωση αυτή ως Δευτεροβάθμιο Δικαστικό Συμβούλιο και ασκεί ακυρωτικό έλεγχο επί των αποφάσεων του Ανωτάτου Δικαστικού Συμβουλίου:  |
|  |  |  Νοείται ότι, μέχρι την έκδοση της απόφασης του Ανωτάτου Συνταγματικού Δικαστηρίου η απόφαση του Ανωτάτου Δικαστικού Συμβουλίου αναστέλλεται. |
|  |  |  (6) Από την 1η Ιανουαρίου 2023 λειτουργεί Συμβούλιο αποτελούμενο από τον Πρόεδρο και τους Δικαστές του Ανωτάτου Δικαστηρίου, το οποίο ασκεί αρμοδιότητα και εξουσίες δυνάμει του Άρθρου 133.8 του Συντάγματος. |
|  |  |  (7) Από την 1η Ιανουαρίου 2023 λειτουργεί Συμβούλιο αποτελούμενο από τον Πρόεδρο και τους Δικαστές του Ανωτάτου Συνταγματικού Δικαστηρίου, το οποίο ασκεί αρμοδιότητα και εξουσίες δυνάμει του Άρθρου 153.8 του Συντάγματος.». |
| Τροποποίηση του άρθρου 11 του βασικού νόμου. | 14. Το άρθρο 11 του βασικού νόμου τροποποιείται ως ακολούθως: |
|  |  | (α) Με τη διαγραφή στον πλαγιότιτλο αυτού της φράσης «, του Δικαστηρίου» (πέμπτη γραμμή)· (β) με την τροποποίηση του εδαφίου (3) αυτού ως ακολούθως:1. Με την αντικατάσταση στην πρώτη επιφύλαξη αυτού της λέξης «πέντε» (δεύτερη γραμμή), με τη φράση «τρεις (3)»· και
2. με την αντικατάσταση στη δεύτερη επιφύλαξη αυτού της φράσης «πέντε (5)» (έκτη γραμμή), με τη φράση «τρεις (3)»· και

(γ) με την προσθήκη, αμέσως μετά το εδάφιο (3) αυτού, των ακόλουθων νέων εδαφίων:«(4) Από την 1η Ιανουαρίου 2023-  |
|  |  |  | (α) η δικαιοδοσία, οι αρμοδιότητες και εξουσίες, τις οποίες το Ανώτατο Συνταγματικό Δικαστήριο κέκτηται δυνάμει των διατάξεων του εδαφίου (2) του άρθρου 9, ασκούνται, με την επιφύλαξη των διατάξεων της παραγράφου (ε) του παρόντος εδαφίου και των προνοιών παντός Διαδικαστικού Κανονισμού, από την ολομέλεια του Ανωτάτου Συνταγματικού Δικαστηρίου· |
|  |  |  | (β) η δικαιοδοσία, οι αρμοδιότητες και εξουσίες, τις οποίες το Ανώτατο Δικαστήριο κέκτηται δυνάμει των διατάξεων του εδαφίου (3) του άρθρου 9, ασκούνται, με την επιφύλαξη των διατάξεων των παραγράφων (γ), (δ) και (ε) του παρόντος εδαφίου και των προνοιών παντός Διαδικαστικού Κανονισμού, από την ολομέλεια του Ανωτάτου Δικαστηρίου·(γ) η δευτεροβάθμια δικαιοδοσία, διά της οποίας περιβέβληται το Ανώτατο Δικαστήριο δυνάμει των διατάξεων της παραγράφου (β) του εδαφίου (3), ασκείται, με την επιφύλαξη των προνοιών παντός Διαδικαστικού Κανονισμού, από τρεις (3) τουλάχιστον Δικαστές του Ανωτάτου Δικαστηρίου, ένας (1) εκ των οποίων δύναται να είναι ο Προέδρος· (δ) ως ήθελε καθορίσει με Διαδικαστικό Κανονισμό του, το Ανώτατο Δικαστήριο δύναται να λειτουργεί σε δύο ξεχωριστά Τμήματα, ήτοι το Τμήμα Ποινικής Δικαιοδοσίας, το οποίο εκδικάζει ζητήματα ποινικού δικαίου, και το Τμήμα Πολιτικής Δικαιοδοσίας, το οποίο εκδικάζει κάθε άλλο ζήτημα που εντάσσεται στη δικαιοδοσία του Ανωτάτου Δικαστηρίου·(ε) το Ανώτατο Συνταγματικό Δικαστήριο και το Ανώτατο Δικαστήριο δύνανται, ανά τακτά χρονικά διαστήματα και ανάλογα με τις ανάγκες τους, να εκδίδουν, αντίστοιχα, Διαδικαστικό Κανονισμό για σκοπούς ρύθμισης της διαδικασίας ενώπιον αυτών.  |
|  |   |  | (5) (α) Η δικαιοδοσία, οι αρμοδιότητες και οι εξουσίες, τις οποίες το Εφετείο κέκτηται δυνάμει των διατάξεων του εδαφίου (4) του άρθρου 9, δύναται να ασκούνται, με την επιφύλαξη των προνοιών παντός Διαδικαστικού Κανονισμού, από Τμήματα: |
|  |  |  |  Νοείται ότι, ενδιάμεσες αιτήσεις ή αιτήσεις που αφορούν μόνο διαδικαστικά θέματα δύναται να τύχουν χειρισμού από έναν (1) Δικαστή του Εφετείου:  Νοείται περαιτέρω ότι, εφέσεις σε ενδιάμεσες αποφάσεις, πλην των εφέσεων κατά αποφάσεων επί προσωρινών διαταγμάτων, δύναται να τύχουν χειρισμού από έναν (1) Δικαστή του Εφετείου. (β) (i) Η πρωτοβάθμια δικαιοδοσία, διά της οποίας περιβέβληται το Εφετείο να εκδίδει εντάλματα της φύσης του habeas corpus, mandamus, prohibition, quo warranto και certiorari ασκείται, τηρουμένου παντός Διαδικαστικού Κανονισμού, από ένα (1) Δικαστή. (ii) Η δευτεροβάθμια δικαιοδοσία, διά της οποίας περιβέβληται το Εφετείο να αποφασίζει επί εφέσεων κατά πρωτόδικων αποφάσεων του Εφετείου ασκούντος δικαιοδοσία έκδοσης ενταλμάτων της φύσεως habeas corpus, mandamus, prohibition, quo warranto και certiorari ασκείται, τηρουμένου παντός Διαδικαστικού Κανονισμού, από τρεις (3) Δικαστές.». |
| Τροποποίηση του άρθρου 12 του βασικού νόμου. | 15. Το άρθρο 12 του βασικού νόμου τροποποιείται με την αντικατάσταση στο εδάφιο (1) αυτού της φράσης «το Δικαστήριον» (τέταρτη γραμμή), με τη φράση «το Ανώτατο Δικαστήριο».  |
| Τροποποίηση του άρθρου 13 του βασικού νόμου. | 16. Το άρθρο 13 του βασικού νόμου τροποποιείται με την προσθήκη, αμέσως μετά το εδάφιο (3) αυτού, των ακόλουθων νέων εδαφίων:  |
|  | «(4) Το Ανώτατο Συνταγματικό Δικαστήριο κέκτηται και χρησιμοποιεί σφραγίδα φέρουσα το όνομα του Ανωτάτου Συνταγματικού Δικαστηρίου και έμβλημα το οποίο εγκρίνεται από τον Υπουργό Δικαιοσύνης και Δημοσίας Τάξεως.(5) Το Ανώτατο Δικαστήριο κέκτηται και χρησιμοποιεί σφραγίδα φέρουσα το όνομα του Ανωτάτου Δικαστηρίου και έμβλημα το οποίο εγκρίνεται από τον Υπουργό Δικαιοσύνης και Δημοσίας Τάξεως.(6) Το Εφετείο κέκτηται και χρησιμοποιεί σφραγίδα φέρουσα το όνομα του Εφετείου και έμβλημα το οποίο εγκρίνεται από τον Υπουργό Δικαιοσύνης και Δημοσίας Τάξεως.». |
| Αντικατάσταση του άρθρου 14 του βασικού νόμου. | 17. Το άρθρο 14 του βασικού νόμου αντικαθίσταται από το ακόλουθο άρθρο:  |
|  | «Έδρα Ανωτάτου Συνταγματικού Δικαστηρίου και Ανωτάτου Δικαστηρίου. | 14. Έδρα του Ανωτάτου Συνταγματικού Δικαστηρίου και του Ανωτάτου Δικαστηρίου είναι η πρωτεύουσα της Δημοκρατίας, έκαστο δε από τα Δικαστήρια αυτά συνεδριάζει σε κτίριο το οποίο ο Υπουργός Δικαιοσύνης και Δημοσίας Τάξεως παραχωρεί για τον σκοπό αυτό.». |
| Τροποποίηση του άρθρου 15 του βασικού νόμου. | 18. Το άρθρο 15 του βασικού νόμου τροποποιείται ως ακολούθως: |
|  |  | (α) Mε τη διαγραφή στο τέλος του πλαγιότιτλου αυτού της φράσης «αντικαθίσταται διά μνείας του Ανωτάτου Δικαστηρίου»·(β) με την αρίθμηση του υφιστάμενου κειμένου αυτού σε εδάφιο (1)· και(γ) με την προσθήκη, αμέσως μετά το εδάφιο (1) αυτού ως έχει αριθμηθεί, του ακόλουθου νέου εδαφίου: «(2) Κάθε μνεία στη νομοθεσία στο Δικαστήριο ή σε οποιονδήποτε Δικαστή αυτού, αντικαθίσταται διά μνείας στο Ανώτατο Συνταγματικό Δικαστήριο ή στο Ανώτατο Δικαστήριο ή στο Εφετείο ή σε Δικαστή αυτών, ανάλογα με την περίπτωση:  Νοείται ότι, σε περίπτωση σύγκρουσης μεταξύ των διατάξεων του παρόντος Νόμου και οποιασδήποτε άλλης νομοθεσίας, οι διατάξεις του παρόντος Νόμου υπερισχύουν.». |
| Αντικατάσταση του άρθρου 16 του βασικού νόμου. | 19. Το άρθρο 16 του βασικού νόμου αντικαθίσταται από το ακόλουθο άρθρο:  |
|  | «Χηρεία θέσης Δικαστή. | 16.-(1) Η χηρεία θέσης Δικαστή του Ανωτάτου Συνταγματικού Δικαστηρίου δεν επηρεάζει τη νομιμότητα της συγκρότησης του Ανωτάτου Συνταγματικού Δικαστηρίου. (2) Η χηρεία θέσης Δικαστή του Ανωτάτου Δικαστηρίου δεν επηρεάζει τη νομιμότητα της συγκρότησης του Ανωτάτου Δικαστηρίου. (3) Η χηρεία θέσης Δικαστή του Εφετείου δεν επηρεάζει τη νομιμότητα της συγκρότησης του Εφετείου. (4) Για τους σκοπούς του παρόντος άρθρου, «χηρεία θέσης Δικαστή» έχει την έννοια που αποδίδεται στον όρο αυτό από το εδάφιο (2) του άρθρου 4.». |
| Τροποποίηση του άρθρου 17 του βασικού νόμου. | 20. Το άρθρο 17 του βασικού νόμου τροποποιείται ως ακολούθως:  |
|  |  | (α) Με την αρίθμηση του υφιστάμενου κειμένου αυτού σε εδάφιο (1)·(β) με την προσθήκη, αμέσως μετά το εδάφιο (1) αυτού ως έχει αριθμηθεί, του ακόλουθου νέου εδαφίου: «(2) Οι Διαδικαστικοί Κανονισμοί οι οποίοι έχουν εκδοθεί από το Δικαστήριο, εξακολουθούν να ισχύουν μέχρις ότου ανακληθούν ή τροποποιηθούν, από νέους Διαδικαστικούς Κανονισμούς οι οποίοι εκδίδονται από το Ανώτατο Συνταγματικό Δικαστήριο ή το Ανώτατο Δικαστήριο, ανάλογα με την περίπτωση.».  |
| Παύση της ισχύος διατάξεων του βασικού νόμου. | 21.-(1) Οι ακόλουθες διατάξεις του βασικού νόμου παύουν να ισχύουν την 1η Ιανουαρίου 2023: |
|  | (α) τα εδάφια (2), (3), (4), (5), (6) και (7) του άρθρου 3·(β) τα εδάφια (1), (2) και (3) του άρθρου 11·(γ) τα εδάφια (1), (2) και (3) του άρθρου 13·(δ) το εδάφιο (1) του άρθρου 15·(ε) το εδάφιο (1) του άρθρου 17· και(στ) το άρθρο 18.  |
|  |  (2) Τα εδάφια (1), (2), (3) και (4) του άρθρου 10 του βασικού νόμου παύουν να ισχύουν κατά την ημερομηνία δημοσίευσης του παρόντος Νόμου. |
| Έναρξη της ισχύος του παρόντος Νόμου. | 22.-(1) Με την επιφύλαξη των διατάξεων των εδαφίων (2) και (3), ο παρών Νόμος τίθεται σε ισχύ κατά την ημερομηνία δημοσίευσής του στην Επίσημη Εφημερίδα της Δημοκρατίας. |
|  |  (2) Οι ακόλουθες διατάξεις του παρόντος Νόμου τίθενται σε ισχύ κατά την ημερομηνία η οποία καθορίζεται σε γνωστοποίηση του Δικαστηρίου που εκδίδεται δυνάμει των διατάξεων του παρόντος εδαφίου και δημοσιεύεται στην Επίσημη Εφημερίδα της Δημοκρατίας: (α) Η παράγραφος (γ) του άρθρου 14, στην έκταση που προσθέτει στο άρθρο 11 του βασικού νόμου το νέο εδάφιο (5)·(β) η παράγραφος (γ) του άρθρου 18, με την οποία προστίθεται το νέο εδάφιο (2) στο άρθρο 15 του βασικού νόμου, στην έκταση που το εν λόγω εδάφιο αναφέρεται στο Εφετείο. |
|  |  (3) Οι ακόλουθες διατάξεις τίθενται σε ισχύ την 1η Ιανουαρίου 2023:  |
|  | (α) Οι παράγραφοι (β) και (δ) του άρθρου 3·(β) το άρθρο 6·(γ) το άρθρο 7·(δ) το άρθρο 8·(ε) το άρθρο 9·(στ) το άρθρο 10·(ζ) το άρθρο 11·(η) το άρθρο 14·(θ) το άρθρο 16·(ι) η παράγραφος (γ) του άρθρου 18, με την οποία προστίθεται το νέο εδάφιο (2) στο άρθρο 15 του βασικού νόμου, στην έκταση που το εδάφιο αυτό αναφέρεται στο Ανώτατο Συνταγματικό Δικαστήριο και στο Ανώτατο Δικαστήριο·(ια) το άρθρο 19, με το οποίο αντικαθίσταται το άρθρο 16 του βασικού νόμου όσον αφορά τα εδάφια (1) και (2) του εν λόγω άρθρου· και(ιβ) το άρθρο 20. |
| Μεταβατικές διατάξεις. | 23.-(1) (α) Οι υποθέσεις δευτεροβάθμιας πολιτικής δικαιοδοσίας, οι οποίες καταχωρίσθηκαν στο Δικαστήριο και εκκρεμούν ενώπιόν του από πριν την αναφερόμενη στο εδάφιο (2) του άρθρου 22 ημερομηνία μεταβιβάζονται κατά την εν λόγω ημερομηνία στο Εφετείο προς εκδίκαση. (β) Ανεξαρτήτως των διατάξεων της παραγράφου (α), οι υποθέσεις δευτεροβάθμιας πολιτικής δικαιοδοσίας οι οποίες καταχωρίσθηκαν στο Δικαστήριο και εκκρεμούν ενώπιόν του πριν την αναφερόμενη στο εδάφιο (2) του άρθρου 22 ημερομηνία εκδικάζονται από το Δικαστήριο ή, από την 1η Ιανουαρίου 2023, από το Ανώτατο Δικαστήριο, υπό την προϋπόθεση ότι- (i) καταχωρίσθηκαν στο Δικαστήριο πριν από την 31η Δεκεμβρίου 2017∙ (ii) οι αποφάσεις επί των υποθέσεων αυτών έχουν επιφυλαχθεί κατά την αναφερόμενη στο εδάφιο (2) του άρθρου 22 ημερομηνία∙ ή(iii) οι υποθέσεις αυτές αφορούν απόφαση η οποία εκδόθηκε από Δικαστή του Δικαστηρίου κατά την ενάσκηση της προβλεπόμενης στο Άρθρο 155 του Συντάγματος πρωτοβάθμιας δικαιοδοσίας: Νοείται ότι, πολιτικές εφέσεις σε ενδιάμεσες αποφάσεις, πλην των πολιτικών εφέσεων κατά αποφάσεων επί προσωρινών διαταγμάτων, δύναται να εκδικάζονται από έναν (1) Δικαστή του Δικαστηρίου ή, κατά περίπτωση, του Ανωτάτου Δικαστηρίου: Νοείται περαιτέρω ότι, οι υποθέσεις οι οποίες παραμένουν για εκδίκαση στο Δικαστήριο ή, κατά περίπτωση, στο Ανώτατο Δικαστήριο εκδικάζονται υπό την ίδια σύνθεση Δικαστών ενώπιον των οποίων αυτές οι υποθέσεις άρχισαν, ακόμα και εάν αυτή η σύνθεση περιλαμβάνει Δικαστή του Ανωτάτου Συνταγματικού Δικαστηρίου, εκτός εάν Δικαστής αυτής της σύνθεσης επιβάλλεται να αντικατασταθεί λόγω χηρείας της θέσης του κατά την έννοια του εδαφίου (2) του άρθρου 4 του βασικού νόμου. (2) (α) Οι υποθέσεις δευτεροβάθμιας ποινικής δικαιοδοσίας οι οποίες καταχωρίσθηκαν στο Δικαστήριο και εκκρεμούν ενώπιόν του πριν από την αναφερόμενη στο εδάφιο (2) του άρθρου 22 ημερομηνία μεταβιβάζονται κατά την εν λόγω ημερομηνία στο Εφετείο προς εκδίκαση. (β) Ανεξαρτήτως των διατάξεων της παραγράφου (α), οι υποθέσεις δευτεροβάθμιας ποινικής δικαιοδοσίας οι οποίες καταχωρίσθηκαν στο Δικαστήριο και εκκρεμούν ενώπιόν του πριν από την αναφερόμενη στο εδάφιο (2) του άρθρου 22 ημερομηνία εκδικάζονται από το Δικαστήριο ή, από την 1η Ιανουαρίου 2023 από το Ανώτατο Δικαστήριο, υπό την προϋπόθεση ότι οι αποφάσεις επί των υποθέσεων αυτών έχουν επιφυλαχθεί κατά την αναφερόμενη στο εδάφιο (2) του άρθρου 22 ημερομηνία: Νοείται ότι, οι υποθέσεις, οι οποίες παραμένουν για εκδίκαση στο Δικαστήριο ή, κατά περίπτωση, στο Ανώτατο Δικαστήριο, εκδικάζονται υπό την ίδια σύνθεση Δικαστών ενώπιον των οποίων αυτές οι υποθέσεις άρχισαν, ακόμα και εάν αυτή η σύνθεση περιλαμβάνει Δικαστή του Ανωτάτου Συνταγματικού Δικαστηρίου, εκτός εάν Δικαστής αυτής της σύνθεσης επιβάλλεται να αντικατασταθεί λόγω χηρείας της θέσης του κατά την έννοια του εδαφίου (2) του άρθρου 4 του βασικού νόμου. (3) (α) Οι υποθέσεις δευτεροβάθμιας αναθεωρητικής δικαιοδοσίας οι οποίες καταχωρίσθηκαν στο Δικαστήριο και εκκρεμούν ενώπιόν του πριν από την αναφερόμενη στο εδάφιο (2) του άρθρου 22 ημερομηνία μεταβιβάζονται κατά την εν λόγω ημερομηνία στο Εφετείο προς εκδίκαση. (β) Ανεξαρτήτως των διατάξεων της παραγράφου (α), οι υποθέσεις δευτεροβάθμιας αναθεωρητικής δικαιοδοσίας οι οποίες καταχωρίσθηκαν στο Δικαστήριο και εκκρεμούν ενώπιόν του πριν από την αναφερόμενη στο εδάφιο (2) του άρθρου 22 ημερομηνία εκδικάζονται από το Δικαστήριο ή, από την 1η Ιανουαρίου 2023 από το Ανώτατο Συνταγματικό Δικαστήριο, υπό την προϋπόθεση ότι-(i) καταχωρίσθηκαν στο Δικαστήριο πριν από την 31η Δεκεμβρίου 2018∙ (ii) οι αποφάσεις επί των υποθέσεων αυτών έχουν επιφυλαχθεί κατά την αναφερόμενη στο εδάφιο (2) του άρθρου 22 ημερομηνία∙ ή(iii) οι υποθέσεις αυτές αφορούν απόφαση η οποία εκδόθηκε από Δικαστή του Δικαστηρίου κατά την ενάσκηση της προβλεπόμενης στο Άρθρο 146 του Συντάγματος πρωτοβάθμιας δικαιοδοσίας την οποία το Δικαστήριο διατηρούσε και ασκούσε έως την 1η Ιανουαρίου 2016: Νοείται ότι, οι υποθέσεις, οι οποίες παραμένουν για εκδίκαση στο Δικαστήριο ή, κατά περίπτωση, στο Ανώτατο Συνταγματικό Δικαστήριο εκδικάζονται υπό την ίδια σύνθεση Δικαστών ενώπιον των οποίων αυτές οι υποθέσεις άρχισαν, ακόμα και εάν αυτή η σύνθεση περιλαμβάνει Δικαστή του Ανωτάτου Δικαστηρίου, εκτός έαν Δικαστής αυτής της σύνθεσης επιβάλλεται να αντικατασταθεί λόγω χηρείας της θέσης του κατά την έννοια του εδαφίου (2) του άρθρου 4 του βασικού νόμου: Νοείται περαιτέρω ότι, αυτές οι υποθέσεις εκδικάζονται χωρίς επηρεασμό των διατάξεων του άρθρου 11 του βασικού νόμου και με την επιφύλαξη παντός Διαδικαστικού Κανονισμού από τουλάχιστον τρεις (3) Δικαστές. (4) (α) Οι υποθέσεις πρωτοβάθμιας πολιτικής δικαιοδοσίας, οι οποίες καταχωρίσθηκαν στο Δικαστήριο και εκκρεμούν ενώπιόν του πριν από την αναφερόμενη στο εδάφιο (2) του άρθρου 22 ημερομηνία μεταβιβάζονται κατά την εν λόγω ημερομηνία στο Εφετείο προς εκδίκαση. (β) Ανεξαρτήτως των διατάξεων της παραγράφου (α), οι υποθέσεις πρωτοβάθμιας πολιτικής δικαιοδοσίας οι οποίες καταχωρίσθηκαν στο Δικαστήριο και εκκρεμούν ενώπιόν του αμέσως πριν από την αναφερόμενη στο εδάφιο (2) του άρθρου 22 ημερομηνία εκδικάζονται από το Δικαστήριο ή, από την 1η Ιανουαρίου 2023, από το Ανώτατο Δικαστήριο, υπό την προϋπόθεση ότι οι αποφάσεις επί των υποθέσεων αυτών έχουν επιφυλαχθεί κατά την αναφερόμενη στο εδάφιο (2) του άρθρου 22 ημερομηνία: Νοείται ότι, οι υποθέσεις, οι οποίες παραμένουν για εκδίκαση στο Δικαστήριο ή, κατά περίπτωση, στο Ανώτατο Δικαστήριο εκδικάζονται υπό την ίδια σύνθεση Δικαστών ενώπιον των οποίων αυτές οι υποθέσεις άρχισαν, ακόμα και εάν αυτή η σύνθεση περιλαμβάνει Δικαστή του Ανωτάτου Συνταγματικού Δικαστηρίου, εκτός εάν Δικαστής αυτής της σύνθεσης επιβάλλεται να αντικατασταθεί λόγω χηρείας της θέσης του κατά την έννοια του εδαφίου (2) του άρθρου 4 του βασικού νόμου.  (5) (α) Καθιδρύεται μεταβατικό Γνωμοδοτικό Δικαστικό Συμβούλιο, το οποίο συμβουλεύει τον Πρόεδρο της Δημοκρατίας αναφορικά με την καταλληλότητα των υποψήφιων δικαστών ή δικηγόρων σε διαδικασία διορισμού μελών του Ανωτάτου Συνταγματικού Δικαστηρίου ή του Ανωτάτου Δικαστηρίου, ανάλογα με την περίπτωση, το οποίο συγκροτείται από-(i) τον Πρόεδρο του Δικαστηρίου ως Πρόεδρο του μεταβατικού Γνωμοδοτικού Συμβουλίου∙ (ii) τους λοιπούς Δικαστές του Δικαστηρίου·(iii) τον Γενικό Εισαγγελέα της Δημοκρατίας, χωρίς δικαίωμα ψήφου· (iv) τον Πρόεδρο του Παγκύπριου Δικηγορικού Συλλόγου, χωρίς δικαίωμα ψήφου· και (v) δύο (2) νομικούς εγνωσμένου κύρους και ανώτατου επαγγελματικού επιπέδου, που κατέχουν τα προσόντα διορισμού Δικαστή του Δικαστηρίου, χωρίς δικαίωμα ψήφου, οι οποίοι ορίζονται έπειτα από εισήγηση του Παγκύπριου Δικηγορικού Συλλόγου και με την έγκριση του Δικαστηρίου: Νοείται ότι, σε περίπτωση απουσίας ή προσωρινής ανικανότητας του Προέδρου του Δικαστηρίου, καθήκοντα Προέδρου του Συμβουλίου ασκεί το αρχαιότερο μέλος του Δικαστηρίου:  Νοείται περαιτέρω ότι, σε περίπτωση απουσίας ή προσωρινής ανικανότητας του Γενικού Εισαγγελέα της Δημοκρατίας, καθήκοντα μέλους του μεταβατικού Γνωμοδοτικού Δικαστικού Συμβουλίου ασκεί ο Βοηθός Γενικός Εισαγγελέας της Δημοκρατίας: Νοείται έτι περαιτέρω ότι, σε περίπτωση απουσίας ή προσωρινής ανικανότητας του Προέδρου του Παγκύπριου Δικηγορικού Συλλόγου, καθήκοντα μέλους του μεταβατικού Γνωμοδοτικού Δικαστικού Συμβουλίου ασκεί ο Αντιπρόεδρος του Παγκύπριου Δικηγορικού Συλλόγου. (β) Η πλειοψηφία των μελών του μεταβατικού Γνωμοδοτικού Δικαστικού Συμβουλίου, τα οποία έχουν δικαίωμα ψήφου, περιλαμβανομένου του Προέδρου του εν λόγω Συμβουλίου αποτελούν απαρτία. (6) (α) Λειτουργεί μεταβατικό Ανώτατο Δικαστικό Συμβούλιο στην αποκλειστική αρμοδιότητα του οποίου υπάγονται ο διορισμός, η προαγωγή, η μετάθεση, ο τερματισμός της υπηρεσίας, η απόλυση και η πειθαρχική εξουσία επί των δικαστικών λειτουργών, το οποίο συγκροτείται από τον Πρόεδρο του Δικαστηρίου ως Πρόεδρο του μεταβατικού Ανωτάτου Δικαστικού Συμβουλίου και τους λοιπούς Δικαστές του Δικαστηρίου ως μέλη αυτού:   Νοείται ότι, σε περίπτωση απουσίας ή προσωρινής ανικανότητας του Προέδρου του Δικαστηρίου, καθήκοντα Προέδρου του Συμβουλίου ασκεί ο αρχαιότερος Δικαστής του Δικαστηρίου. (β) Στις συνεδρίες του Ανωτάτου Δικαστικού Συμβουλίου οι οποίες αφορούν διορισμό, προαγωγή ή μετάθεση Δικαστή του Εφετείου η πρωτοβάθμιου Δικαστηρίου, δικαιούνται να παρίστανται ως παρατηρητές, χωρίς δικαίωμα ψήφου-(i) ο Γενικός Εισαγγελέας της Δημοκρατίας·(ii) ο Πρόεδρος του Παγκύπριου Δικηγορικού Συλλόγου και, σε περίπτωση απουσίας ή προσωρινής ανικανότητας αυτού, ο Αντιπρόεδρος του Παγκύπριου Δικηγορικού Συλλόγου· και(iii) δύο (2) νομικοί εγνωσμένου κύρους και ανώτατου επαγγελματικού επιπέδου, οι οποίοι κατέχουν τα προσόντα διορισμού Δικαστή του Δικαστηρίου και ορίζονται έπειτα από εισήγηση του Παγκύπριου Δικηγορικού Συλλόγου και με την έγκριση του Δικαστηρίου: Νοείται ότι, ο Γενικός Εισαγγελέας της Δημοκρατίας, ο Πρόεδρος του Παγκύπριου Δικηγορικού Συλλόγου και οι δύο (2) νομικοί δεν παρίστανται σε συνεδρία του Συμβουλίου, η οποία αφορά μετάθεση ή άσκηση πειθαρχικής εξουσίας κατά Δικαστή του Εφετείου ή πρωτοβάθμιου δικαστηρίου: Νοείται περαιτέρω ότι, σε περίπτωση απουσίας ή προσωρινής ανικανότητας του Γενικού Εισαγγελέα της Δημοκρατίας, καθήκοντα μέλους του μεταβατικού Γνωμοδοτικού Δικαστικού Συμβουλίου ασκεί ο Βοηθός Γενικός Εισαγγελέας της Δημοκρατίας: Νοείται έτι περαιτέρω ότι, σε περίπτωση απουσίας ή προσωρινής ανικανότητας του Προέδρου του Παγκύπριου Δικηγορικού Συλλόγου, καθήκοντα μέλους του μεταβατικού Γνωμοδοτικού Δικαστικού Συμβουλίου ασκεί ο Αντιπρόεδρος του Παγκύπριου Δικηγορικού Συλλόγου:». |

ΝΚ/MC

Αρ.Φακ.: 23.01.060.130-2019